वरुण के आत्मसमर्पण वाले दिन जो कुछ भी हुआ उसे हजारों लोगों ने देखा. कुल 39 लोगों को इस केस में गवाह बनाया गया और उनके बयान दर्ज किए गए. लेकिन कोर्ट में लगभग सभी गवाह अपने बयानों से मुकर गए. कचहरी रोड पर पान की दुकान लगाने वाले राजू (गवाह नंबर 5), कचहरी में नाई की दुकान करने वाले लीलाधर (गवाह नंबर 7), चश्मे की दुकान वाले मुन्ने मियां (गवाह नंबर 14) और जेल रोड पर जूस का ठेला लगाने वाले वेद प्रकाश (गवाह नंबर 16) कोर्ट में पेश हुए. इन सभी गवाहों ने कोर्ट में कहा कि घटना वाले दिन इनमें से किसी ने भी अपनी दुकान नहीं खोली थी और कोई भी मौके पर मौजूद नहीं था. गवाह नंबर 13 के रूप में पेश हुए विजय शर्मा ने तो यहां तक कहा कि उन्होंने वरुण गांधी का नाम ही सुना है और उन्हें कभी कहीं देखा ही नहीं है. इनके अलावा भी जो गवाह आम जनता के बीच से बनाए गए थे उन सभी ने कोर्ट में कहा कि वे उस दिन वहां मौजूद ही नहीं थे और उनके सामने कोई भी घटना नहीं हुई. इन सभी गवाहों के बयानों पर विश्वास करना मुश्किल है. जब सारा पीलीभीत सड़कों पर था तो बस यही लोग वहां नहीं थे जिन्हें पुलिस ने गवाह बनाया. और ये लोग यह सच में वहां नहीं थे तो पुलिस ने उसी दिन इन लोगों का नाम, पिता का नाम और घर का ठीक-ठीक पता कैसे दर्ज कर लिया?